OBH 850/2000.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:
	A panaszos a munkáltatója, a Magyar Posta Rt. Budapesti Igazgatósága ellen, a szociális biztonságát veszélyeztető eljárása miatt kért segítséget.
A panaszos és élettársa együtt három gyermeket nevelnek, akik közül kettő az élettársé, egy pedig közös. Mivel az élettárs egy magán cégnél dolgozott és nem kapta folyamatosan a családi pótlékot, úgy döntöttek, hogy azt a panaszos saját munkáltatójától kéri. A folyósítás több hónapon át zökkenőmentesen meg is történt, azonban előzetes szóbeli tájékoztatást követően - melyszerint a vérszerinti szülő jogosult az ellátásra - a munkáltató 35 400 Ft visszafizetésre kötelezte a panaszost december hónapban, ezért januárban csak 8307 Ft fizetést kapott. A panaszos ezt követően a további levonást két részletben kérte munkáltatójától. A panaszos és élettársa saját gyermekeik mellett még egy fogadott gyermeket is nevelnek, kölcsönt vettek fel, hogy amíg jogos ellátásukhoz hozzájutnak, meg tudjanak élni.

Érintett alkotmányos jogok:
•	Szociális biztonsághoz való jog [Alkotmány 70/E. § (2) bekezdés]

Alkalmazott jogszabályok:
•	A családok támogatásáról szóló 1998. évi LXXXIV. törvény (Cst.)

Megállapított tényállás:
	A panasz alapján a szociális biztonsághoz való jog sérelmének gyanúja miatt indítottam vizsgálatot. A vizsgálat lefolytatására az OEP Fővárosi és Pest Megyei Egészségbiztosítási Pénztár Általános Területi Főosztálya Hivatalvezetőjét kértem fel.
	A vizsgálat megállapítása szerint a panaszos 1996. november  hótól igényelt családi pótlékot élettársa 1984. augusztus 24-én született József és 1986. március 16-án született Sándor, valamint az 1996. november 20-án született Péter nevű közös gyermekük után. Az ellátást 1999. szeptember hónapig a jogszabálynak megfelelően folyósították részére.
A családok támogatásáról szóló 1998. évi LXXXIV. törvény 50. § (3) bekezdésére tekintettel az 1999. október hónapban benyújtott iskolai igazolások alapján a munkáltatónak a panaszos jogosultságát felül kellett volna vizsgálnia. A kifizetőhely azonban csak később végezte el a vizsgálatot és megállapította, hogy a panaszos részére 1999. október és november hóra az élettárs gyermekei után jogalap nélkül folyósította az iskolalátogatási támogatást. Majd a munkáltató szóbeli tájékoztatását követően 1999. október és november hóra folyósított 35 400 Ft-ról 1999. december 9-én kelt visszafizetésre kötelező határozatot hozott, melyet a panaszos december 18-án vett át a tértivevény szerint.
A panaszos a határozat ellen nem fellebbezett. A munkáltató pedig munkabéréből három havi részletben levonta a túlfizetést és megtérítette az Egészségbiztosítási Pénztárnak.
	Megállapítottam, hogy a munkáltató nem a Cst. szabályai szerint állapította meg és folyósította az ellátást. Ugyanis a Cst. 9. § (1) bekezdés előírásai szerint iskoláztatási támogatásra a szülő, a nevelőszülő, a hivatásos nevelőszülő és a gyám jogosult (az élettárs nem). A Magyar Posta Rt. Budapesti Igazgatóságának társadalombiztosítási és családtámogatási kifizetőhelye azonban nem a törvényben előírtaknak megfelelően október 1-jén, hanem később végezte el a jogosultság felülvizsgálatát, és az időben benyújtott iskolai igazolás ellenére az élettársnak tovább folyósította az ellátást. Majd ezt a hibáját ismét jogellenesen igyekezett korrigálni, mivel a törvényben előírt harminc napon túl (a vétkesség megállapítása nélkül) kötelezte határozattal a panaszost visszafizetésre. Továbbá még a határozat jogerőre emelkedése előtt megkezdte a munkabérből a levonást. A több esetben jogszabálysértő eljárása miatt az OEP Fővárosi és Pest Megyei Egészségbiztosítási Pénztára Általános Területi Főosztálya 50 000 Ft mulasztási bírsággal sújtotta a munkáltatót és felhívta a figyelmét a jogszabály előírásainak betartására. Időközben az Egészségbiztosítási Pénztár Ceglédi Kirendeltségének Családtámogatási Osztálya az élettárs családi pótlékra és iskoláztatási támogatásra 1999. decemberében benyújtott igényére a jogosultságát 1999. október hónaptól megállapította. Ezt követően 2000. február hónapban 1999. október hótól 2000. január hóig 70 800 Ft ellátást utaltak ki.
	A vizsgálat megállapította az Alkotmány 70/E. § (2) bekezdésében megfogalmazott szociális biztonsághoz való joggal összefüggésben visszásságot okozott a Magyar Posta Rt. Budapesti Igazgatóságának társadalombiztosítási és családtámogatási kifizetőhelye törvénysértő eljárása.
	Ajánlásra azonban nincs szükség, mivel az OEP Fővárosi és Pest Megyei Egészségbiztosítási Pénztár Területi Főosztálya és a Ceglédi Kirendeltsége intézkedéseivel megszüntette az alkotmányos visszásságot. A vizsgálat eredménnyel zárult.

Budapest, 2001. február 5.

Gönczöl Katalin